Eiendomsagent vas vir bedrog met HOP-huisHelga Kruger. (Foto: Polisie) Helga Kruger bly voorlopig agter tralies nadat sy Vrydag in Middelburg se handelsmisdaadhof verskyn het op aanklag van bedrog. Kruger (51), ŉ eiendomsagent, is vroeër deur die Valke in hegtenis geneem vir haar beweerde betrokkenheid by bedrog met HOP-huise op Middelburg. Fotoboy (Fofo) Makua (55) en Annica van Staden (56) is vroeër in verband met dieselfde saak in hegtenis geneem en sal saam met Kruger aangekla word van bedrog ter waarde van R100 000. “Daar word beweer dat Kruger op 24 Junie 2014 HOP-huise in die Tokologo-afdeling op Middelburg namens Housing First Property CC bemark het. Laasgenoemde word in die koopaanbod as die eienaar van die eiendom aangedui en die huis was in Van Staden se naam geregistreer,” verduidelik kapt. Dineo Lucy Sekgotodi, woordvoerder van die Valke. “Kruger het glo die huis aan die klaer vir R100 000 verkoop en die koper versoek om die geld in die rekening van Foto Security Services in te betaal. Die regmatige eienaar van die huis (Housing First Property) het Kruger egter nooit ŉ mandaat of toestemming gegee om die huis te verkoop nie.” Die saak is tot 26 Oktober uitgestel.